હું ઘણો સમય મારી પાછળની પર્વતશૃંખલાને જોતો રહ્યો. વાદળો જાણે પર્વત શિખરોમાંથી નીકળી એકબીજાં સાથે જોડાઈ ગયાં હતાં. વાદળો બહુ સુંદર દેખાતાં હતાં. બરાબર આવું જ એક દશ્ય ઘણા સમય પહેલાં આવા જ એક વર્ષામુખર દિવસે જોયું હતું. ફતેહપુર સિક્રીના વિખ્યાત બુલંદ દરવાજાની ઊંચી ઊંચી કમાનો પરનાં હર્યાંભર્યાં વનનાં શાખાપર્ણ જાણે વાદળોમાં પ્રવેશી ફરી વાર ત્યાંથી નીકળી રહ્યાં છે ! વાદળોના ઢગલેઢગલા જાણે બુલંદ દરવાજાની કમાનોની કુરનિસ બજાવતાં લહેરાઈ રહ્યાં છે ! આ વનાચ્છાદિત સ્ટેશન પર બેઠાં બેઠાં ઘણાં વર્ષ પહેલાં જોયેલું એ દશ્ય યાદ આવી ગયું. મુસીબત એ હતી કે હું છત્રી સુદ્ધાં લાવ્યો નહોતો. નહીંતર સ્ટેશનની કેબિનમાં સામાન મૂકી પહાડ પર થોડું ફરી આવત.